L'Ajuntament de Llíria licita la intervenció en les Termes Romanes de Mura
18 de juliol de 2025

L'Ajuntament de Llíria ha licitat la intervenció sobre el Santuari Oracular i Termes Romanes de Mura. L'actuació compta amb un pressupost de 1,7 milions d'euros i està previst que el termini d'execució siga de 9 mesos.

El projecte està finançat al 100% pel Pla de Recuperació, Transformació i Resiliència amb fons NextGenerationEU de la Unió Europea. En este sentit, la regidora de Fons Europeus, Consuelo Morató, ha volgut destacar que estes ajudes europees “ens estan permetent executar diferents iniciatives per a millorar la nostra ciutat, com en la rehabilitació del nostre gran patrimoni històric, que s'ampliarà amb la pròxima licitació de la restauració de la Muralla Medieval Islàmica i adequació del seu entorn en el conegut ‘solar de Bañuls’, i amb una inversió pròxima al milió d'euros”.

Per part seua, l’edila de Patrimoni Històric, Reme Todera, ha explicat que l'objecte de l'actuació ara en licitació “és la rehabilitació del complex arquitectònic de les Termes de Mura, completant així les intervencions prèvies, i la posada en valor d'este Bé d'Interés Cultural (BIC) i el seu entorn, que permetrà l'obertura pública i posada en funcionament de tot el conjunt, i la millora de l'oferta turística de Llíria”.

El projecte contempla la finalització de l'excavació arqueològica i consolidació i conservació constructiva de les restes dels edificis i construccions, així com el tractament i recrescut dels murs per al tancament del conjunt, i un sistema de cobriment de les Termes Majors.

També es realitzarà la urbanització de l'entorn pròxim al bé patrimonial, i la delimitació de recorreguts i disposició d'elements de control de pas com a barreres o tancats, amb l'objectiu de millorar l'accessibilitat per a persones amb mobilitat reduïda i definir àrees per a ús públic lliure i controlat per mitjà de visites guiades.

Finalment, s'actuarà en la rehabilitació de l'edifici efímer per a acabar d'adequar este local provisional com a centre de visitants i la seua museïtzació generant contingut audiovisual.